Kommissionens beslutning

af 26. maj 2000

om Frankrigs anmodning om i medfør af artikel 18, stk. 3, i Europa-Parlamentets og Rådets direktiv 1999/5/EF (direktivet om radio- og teleterminaludstyr) fortsat at kunne stille særlige krav til teleterminaludstyr beregnet til tilslutning til France Telecoms analoge offentlige telefonnet

(meddelt under nummer K(2000) 1390)

(Kun den franske udgave er autentisk)

(EØS-relevant tekst)

(2000/373/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse(1), særlig artikel 18, stk. 3, og

ud fra følgende betragtninger:

(1) I direktiv 1999/5/EF fastlægges forskriftsrammerne for markedsføring, fri bevægelighed og ibrugtagning i Fællesskabet af radio- og teleterminaludstyr. Medlemsstaterne skal gennemføre direktivets bestemmelser, herunder drage omsorg for, at udstyret senest den 8. april 2000 opfylder de væsentlige krav i direktivets artikel 3. Bortset fra de væsentlige krav, der fremgår af artikel 3, stk. 1, kan medlemsstaterne anmode, om at de for en periode på op til 30 måneder fra denne dato fortsat kan kræve, at teleterminaludstyr ikke må forårsage en uacceptabel forringelse af en taletelefonitjeneste, der stilles til rådighed som led i forsyningspligten som defineret i Europa-Parlamentets og Rådets direktiv 98/10/EF(2).

(2) Frankrig har i en skrivelse af 18. oktober 1999 anmodet om at anvende artikel 18, stk. 3, i den fulde periode på 30 måneder for terminaludstyr, der skal tilsluttes France Telecoms net. Denne anmodning skyldes hovedsagelig, at ca. 22,2 % af telefonledningerne i France Telecoms net, hvormed der tilbydes taletelefoni, ikke er udstyret til at begrænse terminalernes energiforbrug. Grænsefladekort i nettet og slutbrugerudstyr, der er tilsluttet sådanne ledninger, risikerer hurtigere nedslidning på grund af overopvarmning, hvis terminalerne ikke begrænser strømmen. Der kan derfor siges at eksistere en særlig situation i Frankrig som defineret i artikel 18, stk. 3, hvilket kan begrunde en fortsat anvendelse af de eksisterende krav for de pågældende ledninger.

(3) France Telecom træffer foranstaltninger for at løse dette problem ved at indføre en strømbegrænsning i nettet. Disse foranstaltninger vil minimere risikoen inden for en periode på 30 måneder efter den 8. april 2000.

(4) Fabrikanter skal i henhold til artikel 6, stk. 3, i direktiv 1999/5/EF oplyse brugeren om, hvilken brug teleterminaludstyret er beregnet til. Sådanne oplysninger skal være tilstrækkelige til at identificere de grænseflader på det offentlige telenet, hvor udstyret skal kunne tilkobles.

(5) Kun udstyr, som oplyses at være beregnet til tilslutning til de pågældende ledninger, skal være i stand til at begrænse strømmen for at sikre, at det ikke forårsager en uacceptabel forringelse af en taletelefonitjeneste -

VEDTAGET FØLGENDE BESLUTNING:

Artikel 1

Frankrig kan fortsat kræve, at teleterminaludstyr, der er beregnet til at blive tilsluttet ledninger i France Telecoms net, som ikke begrænser den strøm, dette udstyr anvender, ikke må forårsage en uacceptabel forringelse af en taletelefonitjeneste, der stilles til rådighed som led i forsyningspligten som defineret i direktiv 98/10/EF.

Artikel 2

Denne beslutning er rettet til Republikken Frankrig.

Udfærdiget i Bruxelles, den 26. maj 2000.

På Kommissionens vegne

Erkki Liikanen

Medlem af Kommissionen

(1) EFT L 91 af 7.4.1999, s. 10.

(2) EFT L 101 af 1.4.1998, s. 24.